1Tagal te, kanan bara arep keton kakare taloh je papa; ela hindai mananjaro tuntang ela ampin keton pura-pura. Ela bahiri atei tuntang ela mahina oloh beken. 2Keleh keton manjadi sama kilau awau je harue inakan, harajur manggau danum toso ain roh je tinduh. Hapan te keton kareh sasar hai tuntang inyalamat. 3Huang Surat Barasih inyurat kalotoh, "Keton jari mangkeme kabuat, kakai kahalap ampin Tuhan te." 4Tagal te, keleh dumah manalih Tuhan. Ie kilau batu je belom, batu je inganan awi olon awi ianggap dia baguna; tapi ie te je iintih awi Hatalla kilau batu je barega. 5Keton toh sama kilau kare batu je belom. Tagal te keleh keton rajin uka ihapan mamangun human Hatalla je secara roh. Awi kalote keton manjadi imam je belom tantai akan Hatalla tuntang je mahalau Yesus Kristus manenga akan Hatalla parapah roh je manyanang atei Hatalla. 6Basa hong Surat Barasih tarasurat kalotoh, "Aku jari mintih ije batu barega, je iingkesku hong Sion kilau batu je mambatang toto; tuntang oloh je percaya intu Ie dia akan kapehe ateie." 7Batu te paham barega akan keton je percaya. Tapi akan kare oloh je dia percaya, maka manjadi kare auh ayat Surat Barasih kalotoh, "Batu je dia hapan awi kare tukang pangun te jete je manjadi batu je mambatang toto," 8tuntang "Jete kea batu je mawi oloh tantarang, batu je mawi ewen balongkang." Ewen tantarang awi ewen dia percaya dengan auh Hatalla. Kalote ampie jari inukas awi Hatalla tahiu ewen. 9Tapi keton toh utus oloh je iintih, kare imam je mandohop raja, utus oloh barasih, je ain Hatalla bewei, ungkup ain Hatalla kabuat. Hatalla mantehau keton tuntang mintih keton balua bara kakaput uka tame akan huang kalawa je tarang haliai, awi ie nahuang mangat keton manawur barita tahiu kare gawin Aie je luar biasa. 10Bihin keton dia ie ungkup ain Hatalla, tapi toh keton ungkup ain Hatalla. Bihin keton jaton mandino asin Hatalla, tapi toh keton mandino Sintae Asie. 11Pahari handiai je inyinta! Keton toh oloh luar tuntang manamuei hong kalunen toh. Tagal te aku balaku nyame-nyame uka keton ela manumon kipen belai oloh kalunen je harajur hakalawan dengan hambaruan. 12Hadat keton hong marak oloh je hindai kasene Tuhan keleh bahala-halap, mangat amon ewen mamapa keton kilau oloh papa, mahin ewen musti mangaku gawin keton je bahalap, sampai ewen kareh handak manara Hatalla hong andau pandumah ayue. 13Tagal aran Tuhan, keleh keton tundok dengan oloh je marentah kalunen: aloh dengan kaisar je mimbing kuasa je mambatang toto, 14kalote kea dengan Gubernur je inunjuk awi kaisar uka mahukum oloh je mawi taloh sala tuntang mahormat oloh je mawi taloh bahalap. 15Basa Hatalla te mangahandak uka hapan kare gawin keton je bahalap keton mangop kare nyaman oloh je humong kotake. 16Keleh keton belom kilau oloh mardeka, tapi ela mahapan kamardekaan te hapan manyahokan kapapa, tapi keleh belom kilau rewar Hatalla. 17Keleh mahormat oloh samandiai, keleh keton hasinta dengan kare paharin keton je sama Kristen. Keleh keton mikeh dengan Hatalla, tuntang keleh mahormat Kaisar. 18Pahari handiai je manjadi jipen, keleh mamenda auh tuan keton hapan salepah hormat keton dengae; dia baya dengan ewen je bahalap ateie tuntang bajenta, tapi dengan ewen je karas auhe kea. 19Hatalla kareh mamberkat keton, amon awi keton mingat kahandak Hatalla, keton sabar manyarenan kapehe tagal gawin oloh je dia bujur. 20Basa en kaontonge akan keton amon keton sabar manyarenan kapehe je patut inanggong keton awi kasalan keton? Tapi amon keton sabar manyarenan kapehe je buah keton awi keton malalus taloh je bujur, maka Hatalla kareh mamberkat keton. 21Akan jete Hatalla mantehau keton. Basa Kristus kabuat jari buah kapehe akan keton kilau sonto, mangat keton manuntut awan pain Aie. 22Ie dia puji mawi dosa, tuntang ije biti mahin dia puji oloh mahining ie mananjaro. 23Katika oloh mamapa ie mahapan auh je papa bahalap, ie jaton mambaleh mahapan auh je papa. Katika ie buah kapehe, ie dia mawi auh handak mambaleh; ie baya manyarah taloh je buah ie te akan Hatalla, Hakim je bujur te. 24Kristus kabuat meton kare dosan itah intu kayu sampalaki, mangat itah lapas bara kuasan dosa, tuntang belom manumon kahandak Hatalla. Kare himang Kristus te ih je mampakeleh keton. 25Bihin keton sama kilau tabiri je layang, tapi toh keton jari iimbit haluli mangat omba Sakatik Je Mahaga hambaruan keton.
bjn_Latn